# Die Schedelsche Weltchronik (deutsch):041

| 040 <<<Vorheriges Blatt | Die Schedelsche Weltchronik Blatt XLI | Nächstes Blatt>>> 042 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XL verso:

Dise vier in der Linien der bischoff gesetzt sind nit ho$^e$hst briester oder bischoff gewest. sunder Sadoch ist von ine abgestigen vnd durch Salomonen in die bischofflichen wirdigkeit gesetzt worde. nach vorbeschehner absetzung yathar von seiner briesterschaft. der dann von der linien ythamar der letst gewest ist.
Iepte ein vnelicher fu$^e$rst der mo$^e$rder wardt von den Galaaitern ein fu$^e$rer oder hawbtman des heers gemacht zestreytten wider die Ammoniter. Also schicket Jepte erstlich sein potschaft zu dem ko$^e$nig Amon mit anzeigung vnd vnderrichtung der vrsachen waru$^e$mb er vnpillich sich vnderstu$^e$nde der land die den israheliten von got verlihen vnd gegeben wernn. aber der ko$^e$nig amon wolt den Jepte nit ho$^e$ren. Als nw Jepte gelobet het was im zu erst von seinem haws entgegen ko$^e$me so er mit sig vnd u$^e$berwindung seiner veind wideranhayms kerte das er dasselb opffern wolt. do zohe er hin wider die amoniter vnd bestritte sie. do er nw widerkeret vnd im sein tochter noch ein iunckfraw mit der pawgken entgegen geloffen was. auff das er dann sein gelu$^e$bd hielte so opffert er sie handlende als ei thor mit dem gelu$^e$bd. vnd als ein vngu$^e$tiger mit erfu$^e$llung desselben. vnd Jepte was der sibend richter israhel. vnd richtet. vi. iar. Darnach richtet der acht richter abesson von Bethleem. vij. iar. vnd het. xxx. su$^e$n vnd so vil to$^e$chter. Darnach abialon der ix. richter. x. iar. vnnd nach im abdon. viij. iar. vnnd het. xl. su$^e$n. vnnd was der. x. richter.
Carthago die hohberu$^e$mbtist stat in affrica het irn namen von eim stattlein Cartha genant. vnd wardt erstlich von Didone Beli des ko$^e$nigs tyriorum tochter gepawet. lxxiij. iar vor ee dann rom gezymmet wardt. vnd dauor hieß sie Birsa das souil ist als ochsenhawt. dann dieselb Didon kawffet zu erpawung derselben stat von dem konig Hiarba souil erdreichs als mit eins styrs hawt bedeckt mocht werden. als Virgilius sagt. dieselben hawt ließ sie zu den schmalsten riemlein schneiden. vnd also damit ein grosse weyt einfahen. douon die stat irn namen nach solcher hawt empfienge. vnnd doch darnach Carthago genant wardt. Cicero schreibt dz dieselb stat nach einer weibs person die carthago hieß. benambt sey. Plinius spricht dise stat sey den ro$^e$mern. c. xx. iar widerstrebig gewesen vnd offt zersto$^e$rt vnd offt wider aufgericht worden. Dise lo$^e$bliche stat ist auch auß alter irs vrsprungs vnd an grosse vnd clarheit vor allen steten affrice vnd hispanie beru$^e$mbt. In irer ersten erstorung hat Scipio der iunger dieselben stat sechs tag vnnd nacht aneinander gestu$^e$rmt vnd doch zu letst zu ergebung bedrangt. also das sie begerten das doch die die dem tod des kriegs u$^e$berbliben weren knechts weys dienen mochten Vnd in denselben krieg sollen. xxv$^m$. weiber vnd. xxx$^m$. mann tod bliben sein. aber Hasdrubal ir konig warffe sein weib. sichselbs. vnd seine kinder enmitten in die pru$^e$nst. die. xvi. tag aneinander weeret. vnd ein solcher iamer (als Liuius schreibt gesehen) wardt dz auch die feind zu erbermbdlichez mitleyden bewegt warden. vnd also wardt deßmals Carthago in dem vi$^c$. lxviij. iar nach irer erpawung mit allen irenn mawrstein außgetilgt. Darnach u$^e$ber xxij. iar schu$^o$ffen die romer dieß stat wideraufzerichten. do das geschahe do wurden vil romischer burger daselbsthin gefu$^e$rt. aber in kurtzer zeit stigen auß dem perg Ethna fewrin flammen dauon wardt die stat mit warmer aschen außgeprant. Daru$^e$mb zu erstattung vnd widerlegung solchs schadens ließe sie der romisch ratt. x. iar zolfrey. Sie hat auch zu zeiten vil beswerde der gottier getragen. Zu letst ist sie in den gewalt der Maurorum komen vnd bißher ein konigliche stat gewesen. vnd nach irs lannds gezu$^e$nge Tunicium genannt worden.

## XLI recto:

Blat XLI
Saul der erst ko$^e$nig der Juden ein sun Cis. auß dem geslecht Beniamin wardt imm. xij. iar Samuelis vom herren zu ko$^e$nig erwelt. vnd regiret mit Samuele. xxvi. iar. vnnd wiewol er von anfang ein guter man was. yedoch wardt er darnach ein verschmeher gottes gepot. auß einem ko$^e$nig ein tyrann vnd vndertrucker seiner vnderthanen. Zu letst da er nach vil verfolgung die er dem Dauid tet wider die Palestiner auff dem berg Gelboe des lands Sirie streyte do wardt sein heer ernider gelegt. vnnd auch er swerlich verwundet. vnnd ist williglich in ein ploß schwert gefallen vnd gestorben das sahe sein weppner vnnd ertodtet sichselbs.
Als Dauid sich fu$^e$r Saul stellet vnd Jonathas des sauls sun daselbst gegenwertig was do machet er mit dauid ein grosse freu$^e$ntschaft. also das er ime alle seine klaider hieß anthun. do aber Saul vnd Dauid mit dem volck gein Jherusalem mit syg abstigen. vnnd ine die iunckfrawlein mit gesang entgegen komen sprechende. Saul hat geslagen tausent. vnd Dauid. x$^m$. do wardt Saul auß neyd traurig besorgende dz ko$^e$nigreich mo$^e$cht an Dauid gelangen. daru$^e$mb als dauid einstags vor dem saul auff der harpffen spilet. so suchet saul den dauid mit einer lantzen oder speer zedurchstechen. Aber darnach machet er ine einen hawbtman u$^e$ber die weppner vnd verhieße ime sein tochter Michol zu einem weib zegeben wenn er im hundert beschneydung der Philistiner brechte. vnd saul maynet dauid solt also von den philisteyern erto$^e$dtet werden aber dauid verwilliget vnd bracht. ij$^c$. beschneydung vnd to$^e$dtet die in einen gerechten krieg. dann sie waren veind des volcks israhel. Nw verso$^e$net Jonathas den dauid mit saule. doch als dauid darnach die philisteyer mit grosser plag erniderlegt do wolt saul den dauid abermals erto$^e$dten mit der lantzen. aber dauid entwiche dem stich vnnd flohe in sein haws. do schicket saul sein diener den dauid zefahen vnd zeto$^e$dten. aber Michol sein weib ließe ine durch ein fenster ab. vnd do saul erfaren het dz dauid bey Samuele in aioth wer do sendet er vil vnd mancherlay kuntschafter zu dreyen malen den dauid zefahen. als sie nw komen vnd die weyssagendn mit Samuele vnnd Dauid funden. do weyssagten auch sie mit ine got lobende. Zu letst kome auch Saul dahin vnd weyssaget mit inen sichselbs nackend außziehende.
In dem richterambt Abeson Abyalon vnd Abdon ist die zeit fridsam gewest vnd nichts mercklichs gehandelt in israhel. Doch merck dz die. lxx. außleger nichts von disem Abyalon. noch von der zeit on richter setzen sunder dieselben zeit dem Josue zurechnen. der kein sundere zeit hat nach hebreyscher warheit. vnd also solt du gleichhellig machen die rechnung der iar nach ir iglichem sunst wirdst du irren.
Do Vlixes (als Augustinus vnd Boecius schreiben) von dem troyanischen krieg widerkeret do fuer er. x. iar irr auff dem meer vnd kome amm ende welscher land gegen Sicilia mit einem einigen schiff in ein innseln darinn wonet Circis die swartz ko$^e$nsterin gar ein scho$^e$ne fraw. die man der sunnen tochter hieß. dieselb machet durch ire kunst vnnd gespenst ein getranck mit dem sie nach irem gefallen alle die. die es truncken von menschlicher natur in vihische gestalt verwandelt. nw raichet sie dasselb getranck dem gesellen vlixis vnd verwandelte also einen in ein wilds schwein. disen in einen leoben. den andern in einen hirschen. aber mercurius het Vlixi gegeben ein plu$^e$men die dienet wider solch gespenst vnd zawberey. vnnd so sie ime nit schaden mocht do zwunge er sie mit bloßem schwert sein gesellen zu iren vorigen wesen zebringenn. Solinus schreibt. Diser Vlixes habe die statt Vlixbonam in Hispania gepawen. vnd die nach im also genant.